 Af-hayeenka madaxweynaha Jamhuuriyada Somaliland, Mudane Maxamuud Warsame Jaamac, ayaa natiijada kulanka uu madaxweynuhu la qaatay weftiga ka socda dalka Jarmalka faah-faahin kooban ka bixiyey, waxaana uu sheegay inuu madaxweynuhu weftiga ka codsaday inay gacan ka geystaan xaalado door ah oo Somaliland ku gedaaman, kuwaas oo ay ugu horreeyaan abaaraha gobollo dalka ah kasoo cusboonaaday iyo sidii ay dawladda Jarmalku gacan ugu geysan lahayd inay caasimadda Hargeysa hesho biyo ku filan, waxaana uu yidhi, Madaxweynuhu waxa uu u bandhigay weftiga Barnaamijka horumarineed ee xukuumadda, waxaana uu ka codsaday inay xukuumadda gacan ka siiyaan gurmadka iyo gargaarka abaaraha kasoo cusboonaaday gobollo dalka kamid ah, mashruuca biyo balaadhinta Geed-deeble oo ay qayb ka yihiin ay dedejiyaan, isla markaana ay qayb ka noqdaan hirgelinta qorshaha labaad ee qaran ee shanta sano ee soo socota NDPII, iyo Inay dib u hawlgeliyaan Dugsiyadii farsamada gacanta ee dalka, gaar ahaan dugsigii farsamada gacanta ee gobolka Togdheer. 